เตือนประชาชนเฝ้าระวังช่วง 1-3 วันนี้ ภาคเหนือ ภาคตะวันออกเฉียงเหนือ อาจมีน้ำป่าไหลหลาก
นายเมธี มหายศนันท์ ผู้อำนวยการกองพยากรณ์อากาศ กรมอุตุนิยมวิทยา เปิดเผยถึงสภาพอากาศของประเทศไทยช่วงสุดสัปดาห์นี้ ( 23-25 ก.ค. 64 ) ว่า ขณะนี้ล่องมรสุมพาดผ่านประเทศไทยตอนบนมีกำลังค่อนข้างแรง ส่งผลทำให้วันนี้ (23 ก.ค.64) ถึงวันที่ 25 กรกฎาคม 2564 หลายพื้นที่ยังคงมีฝนตกต่อเนื่องและมีฝนตกหนักบางแห่งโดยเฉพาะภาคเหนือ ภาคตะวันออกเฉียงเหนือและภาคตะวันออก ปริมาณฝนร้อยละ 60-70 ของพื้นที่ มีฝนตกหนักบางแห่ง ขณะที่ ภาคกลาง ปริมาณฝนร้อยละ 40-60 ของพื้นที่ มีฝนตกหนักบางแห่งเช่นกัน ส่วนภาคใต้ ปริมาณฝนร้อยละ 30-40 ของพื้นที่  ประชาชนที่อาศัยอยู่ในพื้นที่เสี่ยงภัยในภาคเหนือและภาคตะวันออกเฉียงเหนือ ควรเฝ้าระวังน้ำป่าไหลหลาก ประชาชนสามารถติดตามสภาพอากาศได้ที่เว็บไซต์ www.tmd.go.thขณะเดียวกัน ภาคใต้ จะได้รับอิทธิพลจากลมมรสุมตะวันตกเฉียงใต้ที่มีกำลังแรง ทำให้คลื่นลมในทะเลฝั่งอันดามันสูงประมาณ 2-3 เมตร ชาวเรือควรเดินเรือด้วยความระมัดระวัง  เรือเล็กควรงดออกจากฝั่งในช่วงสามวันนี้